Kopieë van Grondwet toe nooit gesteelArgieffoto ter illustrasie. (Foto: Esté Meyer Jansen/Maroela Media) Honderde leergebinde kopieë van die Suid-Afrikaanse Grondwet wat na bewering verdwyn het en vermoedelik gesteel was, was toe eintlik nooit vermis nie, het die parlement Donderdag gesê. Thandi Modise, speaker van die parlement, het sowat twee weke gelede ’n ondersoek van stapel gestuur nadat daar te min kopieë van die Grondwet tydens ’n induksie-opleiding vir nuwe lede was. Sommige nuwe LP’s het gevolglik nie hul kopie ontvang nie en die vermoede het ontstaan dat ander LP’s moontlik meer as die een kopie waarop elkeen geregtig is, geneem het. “Die verslag van die ondersoek na die beweerde vermiste kopieë van die Grondwet by die induksie-opleiding vir nuwe lede van die Nasionale Vergadering twee weke gelede, het bevind dat ’n wankommunikasie onder die ondersteuningspersoneel tot foutiewe verslagdoening gelei het,” het die parlement in ’n verklaring gesê. Luidens die verklaring is ŉ houer vol kopieë wat nie gebruik is gedurende die tweede dag van die weeklange induksie nie, later wel in ŉ veilige plek gekry waar dit gestoor was. Die span personeel wat die volgende dag die induksie gelei het, is egter nooit oor dié vonds ingelig nie, het die parlement verduidelik.